Document ID: 32014D0190

KOMISJONI RAKENDUSOTSUS,
3. aprill 2014,
milles sätestatakse Euroopa Regionaalarengu Fondile, Euroopa Sotsiaalfondile ja Ühtekuuluvusfondile majanduskasvu ja tööhõivesse investeerimise eesmärgi ning Euroopa territoriaalse koostöö eesmärgi kohaselt ette nähtud koguvahendite iga-aastane jaotus liikmesriikide vahel, noorte tööhõive algatuse jaoks ette nähtud sihtotstarbelise eraldise iga-aastane jaotus liikmesriikide vahel ja rahastamiskõlblike piirkondade loetelu ning summad, mis kantakse igale liikmesriigile Ühtekuuluvusfondist ja struktuurifondidest tehtud eraldistest üle Euroopa Ühendamise Rahastule ja enim puudust kannatavate isikute abistamiseks ajavahemikus 2014-2020
(teatavaks tehtud numbri C(2014) 2082 all)
(2014/190/EL)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 17. detsembri 2013. aasta määrust (EL) nr 1303/2013, millega on kehtestatud ühissätted Euroopa Regionaalarengu Fondi, Euroopa Sotsiaalfondi, Ühtekuuluvusfondi, Euroopa Maaelu Arengu Põllumajandusfondi ning Euroopa Merendus- ja Kalandusfondi kohta, nähakse ette üldsätted Euroopa Regionaalarengu Fondi, Euroopa Sotsiaalfondi, Ühtekuuluvusfondi ja Euroopa Merendus- ja Kalandusfondi kohta ning tunnistatakse kehtetuks määrus (EÜ) nr 1083/2006, (1) eriti selle artikli 91 lõiget 2 ning artikli 92 lõikeid 6 ja 7,
ning arvestades järgmist:
(1)
Selleks et sätestada fondide jaoks asjakohane finantsraamistik, tuleb vastavalt määruse (EL) nr 1303/2013 artikli 91 lõikele 2 sätestada majanduskasvu ja tööhõivesse investeerimise eesmärgi ning Euroopa territoriaalse koostöö eesmärgi kohaselt eraldatud koguvahendite iga-aastane jaotus liikmesriikide vahel ning Euroopa Parlamendi ja nõukogu määruse (EL) nr 1304/2013 (2) artiklis 16 osutatud noorte tööhõive algatuse jaoks ette nähtud sihtotstarbelise eraldise iga-aastane jaotus liikmesriikide vahel.
(2)
Vastavalt määruse (EL) nr 1303/2013 artikli 91 lõikele 2 tuleks käesolevas otsuses sätestada noorte tööhõive algatuse jaoks rahastamiskõlblike piirkondade loetelu.
(3)
Eespool nimetatud määruse artikli 92 lõike 2 kohaselt on vaja sätestada vastavalt erinevatele piirkonnakategooriatele, mis on kindlaks määratud majanduskasvu ja tööhõivesse investeerimise eesmärgi kohaselt, eraldatavate konkreetsete vahendite iga-aastane jaotus liikmesriikide vahel, sealhulgas Küprosele aastateks 2014 ja 2015 ette nähtud täiendav eraldis.
(4)
On vaja sätestada Ühtekuuluvusfondile ette nähtud konkreetsete vahendite iga-aastane jaotus liikmesriikide vahel, arvates sellest maha summad, mille liikmesriigid peavad üle kandma Euroopa Ühendamise Rahastule vastavalt eespool nimetatud määruse artikli 92 lõikele 6.
(5)
On vaja sätestada konkreetsete vahendite iga-aastane jaotus Prantsusmaa, Hispaania ja Portugali äärepoolseimatele piirkondadele ning Soome ja Rootsi piirkondadele, mis vastavad 1994. aasta ühinemisakti protokolli nr 6 artiklis 2 sätestatud nõuetele.
(6)
On vaja sätestada noorte tööhõive algatuse alusel eraldatud konkreetsete vahendite iga-aastane jaotus.
(7)
On vaja sätestada summa, mis igale liikmesriigile Ühtekuuluvusfondist tehtud eraldisest tuleb üle kanda Euroopa Ühendamise Rahastule, mis on loodud Euroopa Parlamendi ja nõukogu määrusega (EL) nr 1316/2013 (3).
(8)
On vaja sätestada summa, mis kantakse üle majanduskasvu ja tööhõivesse investeerimise eesmärgi kohaselt tehtud maksetest enim puudust kannatavate isikute abistamiseks. Nimetatud ülekanne põhineb Euroopa enim puudust kannatavate isikute abifondi eraldisel (4).
(9)
On vaja sätestada konkreetsete vahendite iga-aastane jaotus linnade säästva arengu valdkonna uuenduslikele meetmetele, mida komisjon haldab otse või kaudselt.
(10)
On vaja sätestada Euroopa territoriaalse koostöö eesmärgile ette nähtud koguvahendite ja selle kolmele komponendile ette nähtud konkreetsete vahendite iga-aastane jaotus liikmesriikide vahel vastavalt Euroopa Parlamendi ja nõukogu määruse (EL) nr 1299/2013 (5) artikli 4 lõikele 1.
(11)
Läbipaistvuse huvides tuleks ülemaailmsed jaotused esitada 2011. aasta hindades.
(12)
Liikmesriikide programmide koostamiseks tuleks konkreetsed iga-aastased jaotused esitada jooksevhindades, et võtta arvesse 2 % indekseerimist aastas vastavalt määruse (EL) nr 1303/2013 artikli 91 lõikele 1 ning sätestada vahendid, mis on tegelikult kättesaadavad pärast seda, kui neist on maha arvatud toetus Euroopa Ühendamise Rahastule, abi enim puudust kannatavatele isikutele, komisjoni algatusel antav tehniline abi ja eraldis linnade säästva arengu valdkonna uuenduslikele meetmetele, mis on komisjoni otsese või kaudse haldamise all,
ON VASTU VÕTNUD KÄESOLEVA OTSUSE:
Artikkel 1
Koguvahendite iga-aastane jaotus liikmesriikide vahel majanduskasvu ja tööhõivesse investeerimise eesmärgi kohaselt on sätestatud I lisas.
Artikkel 2
Koguvahendite iga-aastane jaotus liikmesriikide vahel Euroopa territoriaalse koostöö eesmärgi kohaselt on sätestatud II lisas.
Artikkel 3
Noorte tööhõive algatuse jaoks ette nähtud sihtotstarbelisest eraldisest saadud vahendite iga-aastane jaotus liikmesriikide vahel on sätestatud III lisas.
Artikkel 4
Noorte tööhõive algatuse kohaselt rahastamiskõlblikud piirkonnad on loetletud IV lisas.
Artikkel 5
Vähem arenenud piirkondadele majanduskasvu ja tööhõivesse investeerimise eesmärgi kohaselt eraldatud ja programmide koostamiseks kättesaadavate koguvahendite iga-aastane jaotus liikmesriikide vahel on sätestatud V lisas.
Artikkel 6
Üleminekupiirkondadele majanduskasvu ja tööhõivesse investeerimise eesmärgi kohaselt eraldatud ja programmide koostamiseks kättesaadavate koguvahendite iga-aastane jaotus liikmesriikide vahel on sätestatud VI lisas.
Artikkel 7
Enam arenenud piirkondadele majanduskasvu ja tööhõivesse investeerimise eesmärgi kohaselt eraldatud ja programmide koostamiseks kättesaadavate koguvahendite iga-aastane jaotus liikmesriikide vahel on sätestatud VII lisas.
Artikkel 8
Majanduskasvu ja tööhõivesse investeerimise eesmärgi kohaselt Ühtekuuluvusfondile eraldatud ja programmide koostamiseks kättesaadavate koguvahendite iga-aastane jaotus liikmesriikide vahel on sätestatud VIII lisas.
Artikkel 9
Äärepoolseimatele piirkondadele ja NUTS 2. tasandi piirkondadele, mis täidavad 1994. aasta ühinemisakti protokolli nr 6 artiklis 2 sätestatud nõudeid, majanduskasvu ja tööhõivesse investeerimise eesmärgi kohaselt täiendavaks rahastamiseks eraldatud ning programmide koostamiseks kättesaadavate koguvahendite iga-aastane jaotus liikmesriikide vahel on sätestatud IX lisas.
Artikkel 10
Noorte tööhõive algatuse jaoks ette nähtud sihtotstarbelisest eraldisest saadud ja programmide koostamiseks kättesaadavate vahendite iga-aastane jaotus liikmesriikide vahel on sätestatud X lisas.
Artikkel 11
Igale liikmesriigile Ühtekuuluvusfondist tehtud eraldisest Euroopa Ühendamise Rahastule üle kantavate summade iga-aastane jaotus on sätestatud XI lisas.
Artikkel 12
Majanduskasvu ja tööhõive investeeringute eesmärgi kohaselt igale liikmesriigile enim puudust kannatavate isikute abistamiseks tehtud ülderaldisest üle kantavate summade iga-aastane jaotus on sätestatud XII lisas.
Artikkel 13
Iga-aastane vahendite jaotus linnade säästva arengu valdkonna uuenduslikele meetmetele, mida komisjon haldab otse või kaudselt, on sätestatud XIII lisas.
Artikkel 14
Euroopa territoriaalse koostöö eesmärgi alla kuuluva piiriülese koostöö kohaselt eraldatud ja programmide koostamiseks kättesaadavate koguvahendite iga-aastane jaotus liikmesriikide vahel on sätestatud XIV lisas.
Artikkel 15
Euroopa territoriaalse koostöö eesmärgi alla kuuluva riikidevahelise koostöö kohaselt eraldatud ja programmide koostamiseks kättesaadavate koguvahendite iga-aastane jaotus liikmesriikide vahel on sätestatud XV lisas.
Artikkel 16
Euroopa territoriaalse koostöö eesmärgi alla kuuluva piirkondadevahelise koostöö kohaselt eraldatud ja programmide koostamiseks kättesaadavate koguvahendite iga-aastane jaotus on sätestatud XVI lisas.
Artikkel 17
Käesolev otsus on adresseeritud liikmesriikidele.
Brüssel, 3. aprill 2014

Labels: 19
5
0
9
15